Intant, il-ministru qal li matul dan il-perjodu l-Awtorità tad-Djar xorta baqgħet tirċievi reġistrazzjonijiet ta’ kuntratti ta’ kirjiet residenzjali Il-Ministru għall-Akkomodazzjoni Soċjali Roderick Galdes qal li dawk affettwati ħażin mill-Covid-19 jistgħu jaċċessaw benefiċċju tal-kera li jkopri sa 80% tal-prezz tal-kirja. Waqt konferenza tal-aħbarijiet, il-Ministru Roderick Galdes semma kif dawk eliġibbli huma persuni li tilfu l-impjieg tagħhom, persuni li ġew sospiżi mix-xogħol b’mod temporanju u għalhekk qegħdin fuq unpaid leave , persuni self-employed li waqfilhom jew naqsilhom drastikament id-dħul tagħhom minħabba l-imxija tal-Covid-19 kif ukoll dawk l-individwi li qed jesperjenzaw vjolenza domestika. Il-ministru ħabbar li mill-applikazzjonijiet li rċeviet sa issa l-Awtorità tad-Djar, jidher li 60% ta’ dawk li applikaw għal din il-miżura huma benefiċjarji eżistenti li issa se jkunu qed jaċċessaw benefiċċju tal-kera aktar għoli, filwaqt li 40% huma individwi li qed japplikaw biex jibdew jaċċessaw il-benefiċċju tal-kera. 72% tal-applikanti huma, jew inkella kienu, impjegati, filwaqt li 28% huma persuni self-employed. “Ħdimt mal-policy team tiegħi fi ħdan il-ministeru biex inwessgħu l-benefiċċju tal-kera biex nassiguraw u nissalvagwardjaw id-dritt li l-familji tagħna jkollhom saqaf fuq rashom, u minnufih ftaħna l-bieb għad-diskussjoni mal-istakeholders kollha. Permezz ta’ din l-għajnuna qed ngħinu lis-settur kollu mhux lill-inkwilini biss. Aktar għajnuna lill-inkwilin tfisser li aktar inkwilini se jkunu kapaċi jonoraw il-pagament u b’hekk aktar sidien se jibqgħu jirċievu l-pagament,” qal il-Ministru Roderick Galdes. Min-naħa tiegħu, il-Kap Eżekuttiv tal-Awtorità tad-Djar Leonid McKay semma li fl-aħħar ġimgħat ħareġ biċ-ċar li d-dar hi verament l-ewwel linja ta’ difiża għal dan il-virus. Sostna li sa mil-bidu nett, l-Awtorità ħadet miżuri fuq tliet livelli differenti sabiex dan id-dritt fundamentali jkun salvagwardjat aktar u aktar f’mumenti bħal dawn. “Dan il-benefiċċju hu direct injection fis-suq tal-kera. Dan għax filwaqt li bla dubju qed jgħin ħafna inkwilini, qed indirettament ukoll jgħin lis-sidien u jħalli r-rota ddur fi żmien meta xi inkwilini setgħu sabu diffikultà biex iħallsu l-kera ta’ kull xahar,” spjega McKay. Intant, il-ministru kkonkluda li matul dan il-perjodu, l-Awtorità tad-Djar xorta baqgħet tirċievi reġistrazzjonijiet ta’ kuntratti ta’ kirjiet residenzjali b’mod kostanti, tant li issa l-Awtorità tad-Djar irċeviet 8,000 reġistrazzjoni. Fi kliemu, dan ifisser li kemm is-sidien u anke l-inkwilini qed jirrikonoxxu l-benefiċċji ta’ kuntratt reġistrat, hekk kif il-kuntratti jissalvagwardjaw lill-partijiet kollha.